Ψυχρά κι Ανάποδα

Το Ψυχρά κι Ανάποδα (πρωτότυπος τίτλος: Frozen) είναι Αμερικανική ταινία μιούζικαλ φαντασίας κινουμένων σχεδίων του 2013 σε παραγωγή της Walt Disney Animation Studios και διανομή της Walt Disney Pictures. Αποτελεί την 53η ταινία κινουμένων σχεδίων μεγάλου μήκους της Disney και είναι εμπνευσμένη από το παραμύθι του Χανς Κρίστιαν Άντερσεν, "Η Βασίλισσα του Χιονιού". Περιγράφει την ιστορία μιας ατρόμητης πριγκίπισσας που ξεκινά ένα ταξίδι μαζί με έναν παγοπώλη, τον πιστό του τάρανδο και έναν αφελή χιονάνθρωπο για να βρουν την αποξενωμένη αδελφή της, η δύναμη της οποίας να ελέγχει τον πάγο έχει παγιδεύσει ακούσια το βασίλειό τους σε αιώνιο χειμώνα.

Η ταινία πέρασε από αρκετές αλλαγές πριν πάρει το πράσινο φως το 2011, με το σενάριο να γράφεται τελικά από την Τζένιφερ Λι, η οποία σκηνοθέτησε επίσης την ταινία μαζί με τον Κρις Μπακ. Οι φωνές των βασικών χαρακτήρων έχουν τις φωνές των Κρίστεν Μπελ, Ιντίνα Μενζέλ, Τζόναθαν Γκροφ, Τζος Γκαντ και Σαντίνο Φοντάνα. Τη μουσική επένδυση ανέλαβε να συνθέσει ο Κρίστοφ Μπεκ, ενώ τα τραγούδια γράφτηκαν από τον Ρόμπερτ Λόπεζ και την Κρίστεν Άντερσον-Λόπεζ.

Το "Ψυχρά κι Ανάποδα" έκανε πρεμιέρα στο El Capitan Theatre του Χόλυγουντ της Καλιφόρνια στις 19 Νοεμβρίου του 2013, είχε μια περιορισμένη κυκλοφορία στις 22 Νοεμβρίου, ενώ κυκλοφόρησε ευρέως στις αίθουσες στις 27 Νοεμβρίου της ίδιας χρονιάς. Στην Ελλάδα η ταινία κυκλοφόρησε στις αίθουσες στις 19 Δεκεμβρίου 2013. Η ταινία έλαβε θετικές κριτικές και επαίνους για τα οπτικά εφέ, το σενάριο, τα θέματα, τη μουσική και τις ερμηνείες της. Κάποιοι κριτικοί θεώρησαν πως το "Ψυχρά κι Ανάποδα" είναι η καλύτερη ταινία κινουμένων σχεδίων της Disney από την περίοδο της Αναγέννησης των στούντιο.

Η ταινία είχε επίσης σπουδαία εμπορική επιτυχία κερδίζοντας $1,276 δισεκατομμύρια στο παγκόσμιο box office, με τα $400 εκατομμύρια να προέρχονται από Ηνωμένες Πολιτείες και Καναδά και τα $247 εκατομμύρια από την Ιαπωνία. Κατέχει την πρώτη θέση στη λίστα ταινιών κινουμένων σχεδίων με τις περισσότερες εισπράξεις όλων των εποχών, την 14η θέση στη λίστα ταινιών με τις περισσότερες εισπράξεις όλων των εποχών, την πρώτη θέση στη λίστα των ταινιών του 2013 με τις περισσότερες εισπράξεις και την τρίτη θέση της λίστας ταινιών με τις περισσότερες εισπράξεις στην Ιαπωνία. Ήταν επίσης η ταινία με τις περισσότερες εισπράξεις που είχε γυναίκα σκηνοθέτη με βάση των εσόδων στις ΗΠΑ, αλλά ξεπεράστηκε το 2017 από την ταινία της Warner Bros. Pictures, "Wonder Woman". Με έσοδα πάνω από 18 εκατομμύρια από τις πωλήσεις των home media το 2014, έγινε η ταινία με τις καλύτερες πωλήσεις της χρονιάς στις Ηνωμένες Πολιτείες. Μέχρι τον Ιανουάριο του 2015, το "Ψυχρά κι Ανάποδα" έγινε η ταινία με τις καλύτερες πωλήσεις Blu-ray όλων των εποχών στις Ηνωμένες Πολιτείες.

Το "Ψυχρά κι Ανάποδα" κέρδισε δύο Όσκαρ στις κατηγορίες «Καλύτερη Ταινία Κινουμένων Σχεδίων» και «Καλύτερο Πρωτότυπο Τραγούδι» για το «Let It Go», τη Χρυσή Σφαίρα στην κατηγορία «Καλύτερη Ταινία Κινουμένων Σχεδίων», το βραβείο BAFTA στην κατηγορία «Καλύτερη Ταινία Κινουμένων Σχεδίων», πέντε βραβεία Annie συμπεριλαμβανομένου και αυτού της κατηγορίας «Καλύτερη Ταινία Κινουμένων Σχεδίων», δύο βραβεία Grammy στις κατηγορίες «Καλύτερο Soundtrack για οπτικό μέσο» και «Καλύτερο τραγούδι γραμμένο για οπτικό μέσο» («Let It Go») και δύο βραβεία Critic's Choice στις κατηγορίες «Καλύτερη Ταινία Κινουμένων Σχεδίων» και «Καλύτερο Πρωτότυπο Τραγούδι» («Let It Go»).

Μια συνέχεια μικρού μήκους με τίτλο "Χρόνια Πολλά Ψυχρά κι Ανάποδα" ("Frozen Fever") έκανε πρεμιέρα στις 13 Μαρτίου 2015 μαζί με τη live-action ταινία "Σταχτοπούτα" του Κένεθ Μπράνα, ένα ένθετο με τίτλο "Ψυχρά κι Ανάποδα: Η καινούρια περιπέτεια του Όλαφ" ("Olaf's Frozen Adventure") έκανε πρεμιέρα στις 22 Νοεμβρίου 2017, ενώ μια συνέχεια μεγάλου μήκους με τίτλο "Ψυχρά κι Ανάποδα ΙΙ", είναι προγραμματισμένη να κυκλοφορήσει στις 22 Νοεμβρίου 2019.